Matovič, Igor, podpredseda vlády a minister financií SR (2021-09-24):
Ďakujem pekne. Zaznelo tu v rozprave, že keď existujú ľudia, ktorí majú problém kúpiť si dva rožky, že to je najmä chyba sociálnej politiky štátu. Ja si osobne myslím, že v prvom rade je to chyba bezpečnostnej politiky štátu a prístupu voči vagabundom, ktorí dlhé roky rozkrádali túto republiku, a že aj v tejto miestnosti sedia ľudia, ktorí majú miliónové majetky napriek tomu, že nezaplatili štátu žiadne dane. A treba si položiť tú otázku, ako je to možné, že ten štát takýmto spôsobom zlyhal, že niekto má miliónové majetky, dane neplatil. A potom sú tu ľudia, ktorí počítajú každý jeden cent. Čo sa týka zaokrúhľovania napríklad tých rožkov, ten príklad je čarovný a krásny, v podstate veľmi pekne sa to na ňom dá ilustrovať. Čisto hypoteticky si predstavme, že človek si ide kúpiť jeden rožok, ktorý stojí osem centov, tu padlo, napríklad. Pri 8 centoch sa zaokrúhľuje, 2 centy stratí, keď si kúpi teda jeden rožok, lebo sa to zaokrúhli na desať centov. Ak si kúpi dva rožky, tie dva rožky stoja 16 centov, zaokrúhli sa to na 15 centov, jeden cent získa. Ak si kúpi tri rožky, je do 24 centov, ktoré sa zaokrúhlia hore na 25, jeden cent stratí. Ak si kúpi štyri rožky, zaokrúhli sa to na znova na päť centov, z 32 centov na 30, dva centy získa. A tak to ide ďalej a ďalej. Pri piatych rožkoch ani nezíska ani nestratí. Má 40 centov zaokrúhľuje sa na 40 centov. A zároveň, čo je na tom čarovné, že tí ľudia, ktorým naozaj ide o ten jeden alebo dva centy, lebo to je v podstate rozdiel, ktorý môže buď získať, alebo stratiť, lebo to je matematika, že čísla alebo ceny celkového nákupu, nie pri každom, samozrejme, pri každej jednej položke, pri každom jednom rožku, ale celkového nákupu. Na konci vám vyjde nejaká cenovka, ktorá bude mať teda čísla buď jedna, dva, tam sa zaokrúhľuje dole. Ak tie čísla budú tri, štyri, tam sa zaokrúhľuje hore. Ak to číslo finálne bude päť centov, nezaokrúhľuje sa nič. Takisto ako pri nule. Ak to číslo bude šesť, sedem, zaokrúhľuje sa dole. Ak to číslo bude osem, deväť, zaokrúhľuje sa hore. Čiže pravdepodobnosť, že získate alebo stratíte je jedna k jednej. To znamená, naozaj pri tých všetkých nákupoch v priemere ľudia ani neprerobia, ani nezískajú. Ale naozaj, ak sú teda ľudia, ktorým ide o to z akýchkoľvek dôvodov, že naozaj sú na to odkázaní alebo budú mať dobrý pocit, že chcú ušetriť pri tom nákupe jeden, dva centy, lebo viac sa pri tom vlastne ušetriť nedá, tak budú napríklad v tom príklade, ktorý sme použili, že keď rožok stojí osem centov, vždy nakupovať párny počet rožkov. Ak si zapamätajú iba to, že pri párnom počte rožkov šetrím pri zaokrúhľovaní, tak je vždycky víťazom a pri štyroch rožkoch v podstate si zníži cenu rožkov dva centy z 32, čo je plus-mínus o 6 %. My mu znížime cenu nákupu potravín jeho, ktoré si nakupuje, o 6 %. Ale je to jeho vlastné rozhodnutie. On musí trošku vedieť základnú matematiku, že kedy pri nákupe tých rožkov ušetrí a kedy prerobí. Deväťdesiat percent ľudí to nebude riešiť, že či prerobí, alebo zarobí jeden alebo dva centy. Tí ľudia, ktorým na tom záleží, majú to vo vlastných rukách. Oni majú ten nákupný košík, do ktorého si vkladajú tie potraviny, a vyskladajú si to tak, aby teda získali jeden alebo dva centy, keď im to dobre urobí alebo sú na to odkázaní, majú to vo vlastných rukách a to je dôležité. Ten, ktorému bude záležať na tom, aby napríklad na tom príklade toho nákupu tých rožkov alebo potravín neprerobil, si to vždy vyskladá tak, aby vždy zarobil. Čiže v podstate si myslím, že nakoniec pre tých, ktorým, teda o ktorých hovoríte niektorí, že o tých ľudí vám ide, ktorému záleží na tom jednom alebo dvoch centoch, tí ľudia majú absolútnu slobodu vo svojom vlastnom rozhodnutí, vo svojej vlastnej hlave, svojich vlastných rukách, vo svojom vlastnom nákupnom košíku, ako si to vyskladajú, aby teda ušetrili jeden, dva centy. Keď hovoríte, že na tom záleží. Ďakujem pekne za podporu tohto návrhu zákona.